VIIENDA KOOSSEISU

OTSUS

Haapsalu,								26. mai 2006 nr 59

Üldplaneeringut muutva detailplaneeringu
algatamine (Sadama tn 30, Haapsalu)

Planeering algatatakse OÜ Pool ja Pool (asukoha aadress Karja 27a, 90502 Haapsalu) taotluse alusel. Algatatava planeeringu eesmärk on planeerida Sadama tn 30 krundile ehitusõigus ja hoonestustingimused äri-ja korterelamute ehitamiseks. Sellega muudetakse kehtivat planeeringut, millele vastavalt on antud kruntide sihtotstarve ”ärimaa”.
Juhindudes kohaliku omavalitsuse korralduse seaduse § 6 lg 1, § 22 lg 1 p 31, § 23, planeerimisseaduse § 10 lg 5, Haapsalu põhimääruse § 12 lg 1 p 32, § 62 ja haldusmenetluse seadusest, Haapsalu Linnavolikogu otsustab:

1.	Algatada üldplaneeringut muutev Sadama tn 30, Haapsalu detailplaneering.

2.	Kinnitada detailplaneeringu lähteülesanne vastavalt lisale 1.

3.	Linnavolikogu kantseleil teha otsus teatavaks OÜ-le Pool ja Pool (asukoha aadress Karja 27a, 90502 Haapsalu) otsuse koopia saatmisega posti teel.

4.	Otsuse peale võib esitada kaebuse Tallinna Halduskohtule 30 päeva jooksul otsuse teatavakstegemisest.

Arder Väli
Volikogu esimees

Lisa 1
Haapsalu Linnavolikogu
26.05.2006 otsusele nr 59

Sadama tn 30 detailplaneeringu
LÄHTEÜLESANNE

Planeeringu tellija: Haapsalu Linnavalitsus
Lähteülesanne kehtib: kaks aastat
Ülesande koostamise alus: planeeringu algatamise ettepaneku tegija OÜ Pool ja Pool taotlus reg nr 7-1.3/2726.

1. Planeeringu eesmärk
Detailplaneeringu eesmärgiks on Sadama tn 30 krundi planeerimine äri- ja elamumaaks, et ehitada krundile korterelamud. Planeeringuga määratakse kruntide piirid ja ehitusõigus, arhitektuursed hoonestustingimused, haljastuse põhimõtted, kalda kujundus, kommunikatsioonide asukohad ja parkimiskorraldus.

2. Andmed planeeritava maa-ala kohta
Planeeritava ala, pindalaga ca 17 000 m2, asub Haapsalus, Sadama tn lõpus, poolsaarena Tagalahte ulatuval endisel Vanasadama territooriumil. Planeeritavat ala kolmest küljest piirav kallas on enamuses korrastamata ja roostunud. Krundil asuvad kaks amortiseerunud väiksemat ehitist. Põhiliselt on krunt hoonestamata.
Sadama tn 30 krundi andmed:
– katastritunnus 18301:002:0350, kinnistu nr 340932/3409, pindalal 4289 m2, sihtotstarve 100% ärimaa, omanik OÜ Pool ja Pool.

3. Varem koostatud planeeringud
3.1 Haapsalu linnas üldplaneeringuna kehtiva RPI Eesti Projekt 1987 töö nr A 1104-85/87 “Haapsalu linna ja kuurordi generaalplaani korrektuur” kohaselt on maa-ala ette nähtud KEKi jahtklubi krundiks. Koostamisel olevas Haapsalu linna üldplaneeringus on krundile planeeritud segafunktsioon (äri-, elamu-, asutustemaa). Algatava detailplaneeringuga saab teha ettepaneku muuta kehtivat üldplaneeringut ja kavandada krundile uus maakasutuse sihtotstarve.
Antud alal kehtib 11.01.2001 Haapsalu Linnavolikogu otsusega nr 15 kehtestatud „Haapsalu Veskiviigi ümbruse detailplaneering”, mis näeb ette antud krundile kahe sadamat teenindava hoone ehitamist.
Planeeringuga saab teha ettepaneku vähendada ranna ja kalda ehituskeeluvööndit.

4. Nõuded koostatavale planeeringule
4.1	Detailplaneering koostada digitaalselt mõõdistatud geodeetilisel alusplaanil täpsusastmega M 1:500, millele on kantud kehtivate maakasutuste piirid, reljeef, olemasolevad ehitised, tehnovõrgud.

Planeeringuga esitada
4.2	Olemasoleva olukorra iseloomustus. Esitada planeeringualale ulatuvad kitsendused.
4.3	Võttes arvesse olemasolevat situatsiooni esitada kruntimine ja planeeritud kruntide ehitusõigus:
- kruntide kasutamise lubatud sihtotstarbed: ärimaa, elamumaa, transpordimaa, üldmaa;
- hoonete lubatud suurim arv krundil: määrata planeeringuga;
- suurim lubatud ehitusalune pindala: määrata planeeringuga;
- hoonete lubatud suurim kõrgus (katuseharja absoluutkõrgusena, lamekatuse korral parapeti kõrgusena);
- hoone +-0.00 sidumine;
-	krundi hoonestusala piiritlemine;
-	vertikaalplaneerimine (NB! Üleujutusoht ja selle vältimine, max mereveetasemeks arvestada +2,3 m)

4.4	Arhitektuurinõuded ehitistele:
- planeeringus esitada nõuded uushoonete holmide miljöösse sobimise kohta;
- korruselisus: kuni 2;
- ehitiste katusekalle või selle vahemik: määrata planeeringuga;
- kohustuslik ehitusjoon: määrata planeeritava kaldakindlustuse suhtes;
- katusekatte ja välisviimistluse lubatud materjalid: määrata planeeringuga.

4.5	Haljastuse ja heakorra põhimõtted:
- kruntide piirded;
-	haljastuse põhimõtted;
-	kaldakindlustuse lahendus;
-	pinnakatted.

4.6	Liiklus- ja parkimiskorraldus:
- kruntide planeeritud kasutusotstarbele ja hoonestusele vastav parkimislahendus omal krundil;
- krundile pääsu asukoht ja/või piiri osa kust kohast väljasõidu rajamine on keelatud;

4.7	Tehnovõrkude ja –rajatiste asukohad:
- anda koostöös võrguettevõtetega lähtudes kavandatavast arvutuslikust tarbimisvõimsusest (veevarustus, heitvee kanalisatsioon, küte, elektrivarustus, sidevarustus, välisvalgustus, tuletõrje hüdrandi paiknemine);

4.8	Keskkonnatingimused planeeringuga kavandatu elluviimiseks: lahendada jäätmekäitluse korraldamine. Viia läbi keskkonnamõju strateegiline hindamine planeeritava tegevuse, selle alternatiivide ja planeeritavaga kaasneva keskkonnamõju osas.

4.9	Servituudid: kui planeeringu lahendus tingib servituutide seadmise vajaduse, näidata planeeringus servituudialad s.h trasside servituudid, pääsud kallarajale jm.

4.10	Kuritegevuse riske vähendavad nõuded ja tingimused: lahendada vastavalt EV 809-1:2002.

4.11	Kui koostatav detailplaneering ei vasta käesolevas lähteülesandes esitatud tingimustele ulatuses, mis ei muuda lähteülesandes sisalduvaid üldisi seisukohti ning linnavalitsus ja linnavolikogu juhtivkomisjon on muudatustega nõustunud, ei kuulu lähteülesanne muutmisele.

5. Detailplaneeringu koosseis
5.1 Situatsiooniskeem;
5.2 Tugiplaan M 1:500;
5.3 Detailplaneeringu põhijoonis M 1:500;
5.4 Tehnovõrkude planeering M 1:500;
5.5 Detailplaneeringu lahenduse illustratsioon (makett või joonised);
5.6 Seletuskiri.

6. Koostöö planeeringu koostamisel
Planeeringu koostaja kaasab planeeringu koostamisse planeeritava maa-ala õiguslikul alusel maakasutajad ja teeb koostööd olemasolevate või kavandatavate tehnovõrkude omanike või valdajatega.

7. Detailplaneeringu esitamine ja kooskõlastamine
Detailplaneeringu projekt (paberkandjal ja .pdf ning .dwg, .dxf, või .dgn  failina) esitatakse ehitus- ja arhitektuurigrupile läbivaatamiseks ja lähteülesandele vastavuse kontrollimiseks.
Detailplaneeringu projektile hangitakse planeeringu koostaja poolt kooskõlastus:
7.1 Haapsalu Linnavalitsuselt (aselinnapea, maakorraldusosakonna juhataja, linnaarhitekt, linnakeskkonna osakonna juhataja, linnaarengu ja muinsuskaitse peaspetsialist);
7.2 Lääne-Eesti Päästekeskuselt;
7.3 Pärnu Teedevalitsuse Lääne osakonnalt;
7.4 Läänemaa Keskkonnateenistus;
7.5 Lääne maavanema poolt määratud täiendavad kooskõlastused, juhul, kui maavanem need määrab.

Detailplaneering suunatakse pärast kooskõlastamist avalikule väljapanekule. Juhul, kui avaliku väljapaneku ja arutelu tulemuste alusel tehtud paranduste tõttu muutuvad planeeringu põhilahendused on vajalik hankida uued kooskõlastused.
Lõplikult kooskõlastatud planeering esitatakse Haapsalu Linnavalitsusele:
-	4 komplekti paberkandjal;
-	digitaalselt, joonised jpg, dxf failina;
-	2 detailplaneeringu põhijoonist.

8. Detailplaneeringu avalik väljapanek ja arutelu
Vastu võetud detailplaneeringu avaliku väljapaneku ja arutelu korraldab ehitus- ja arhitektuurigrupp koos planeeringu koostajaga.

9. Detailplaneeringu vormistamine
Maakasutuse sihtotstarbed esitada Eesti Vabariigi Valitsuse 24. jaanuari 1995 määrusega nr 36 kinnitatud “Katastriüksuste sihtotstarvete liikide ja nende määramise aluste kinnitamine” kohaselt.

Lähteülesande juurde kuulub planeeritava ala situatsiooniskeem.

SELETUSKIRI
Eelnõule „Üldplaneeringut muutva detailplaneeringu algatamine (Sadama tn 30, Haapsalu)”

Planeerimisele tuleb endise KEK-i jahtklubi krunt Sadama tänaval. Poolsaarena Tagalahte ulatuv krunt on ümbritsetud suures osas roostunud ja hoolduseta kaldalast.

Praegu kehtib krundi ja selle ümbruse kohta Tõnis Padu poolt 2001. aastal koostatud „Haapsalu Veskiviigi ja selle ümbruse detailplaneering”. Selle töö alusel on moodustatud mitmed krundid, koostatakse Haapsalu jahtklubi kaldaala täitmise projekti. Sadama 30 krunt on planeeritud sadamate maana. Planeeringu kohaselt saaks krundile ehitada kaks sadamat teenindavat hoonet (sadama krundil ehitamisel ei kehti ranna ja kalda ehituskeeluvöönd).

Haapsalu Tagalaht ei ole siiski sobiv sadama koht (liialt madal, mudamaardla lähedus). Kail võiks küll randuda väiksemad veesõidukid, kuid jahisadamat rajada ei ole otstarbekas.

Planeeringu algatamise ettepaneku tegija on OÜ Pool ja Pool, kelle soov oleks krundile ehitada originaallahendusega korterelamud.
Planeeritava ala hulka on arvatud kaldaala (üldmaa) laiemalt kui Sadama tn 30 krunt, mille osas planeerija saab teha ettepanekuid kaldakindlustuse ja promenaadi väljaehitamiseks.

Planeeringuga soovitakse vähendada ranna ja kalda ehituskeeluvööndit (50 m), vastasel korral ei saaks krundile midagi ehitada. Antud piirkonnas on kaldale ehitamine traditsiooniline. Sadama 28, Sadama 26, Sadama 22 „Promenaadi” hotell asuvad kõik kaldale väga lähedal (ca 4-6-8 m).

Planeerimisel on oluline, kuidas tagatakse uute hoonete sobitumine olemasolevasse keskkonda luues uut head arhitektuuri.

Linnavalitsus teeb ettepaneku eelnõu otsusena vastu võtta.

Toivo Hein
Aselinnapea